
LIETUVOS RESPUBLIKOS APLINKOS MINISTRAS

ĮSAKYMAS
DĖL LIETUVOS RESPUBLIKOS APLINKOS MINISTRO 1999 M. LIEPOS 14 D. ĮSAKYMO NR. 217 „DĖL ATLIEKŲ TVARKYMO TAISYKLIŲ PATVIRTINIMO“ PAKEITIMO

2015 m. gruodžio 10 d. Nr. D1-909
Vilnius


Atsižvelgdamas į 2015 m. liepos 10 d. Komisijos direktyvą (ES) 2015/1127, kuria iš dalies keičiamas Europos Parlamento ir Tarybos direktyvos 2008/98/EB dėl atliekų ir panaikinančios kai kurias direktyvas II priedas (OL 2015 L 184, p. 13):
1.	P a k e i č i u Atliekų tvarkymo taisykles, patvirtintas Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl Atliekų tvarkymo taisyklių patvirtinimo“:
1.1.	pakeičiu 77 punktą ir jį išdėstau taip:
„77. Įmonės, identifikuodamos pavojingąsias atliekas, turi vadovautis 1 Priedo 2 punktu.“;
1.2.	pakeičiu 4 priedo 6 punktą ir jį išdėstau taip:
„6. Energetinio naudingumo koeficiento (En) skaičiavimas:
6.1. energetinio naudingumo koeficientas (En) skaičiuojamas taip:

En =(Ep – (Ef + Ei)/(0,97 x (Ew + Ef),

čia:
Ep – 	metinis energijos, pagamintos kaip šiluma ar elektra, kiekis. Jis apskaičiuojamas energijos, pagamintos kaip elektra, kiekį padauginus iš 2,6, o šilumos, pagamintos komerciniam naudojimui, kiekį padauginus iš 1,1 (GJ per metus);
Ef – 	metinis energijos kiekis, patiektas į sistemą naudojant kuro rūšis, kurias naudojant gaminamas garas (GJ per metus);
Ew – 	metinis energijos kiekis, esantis apdorotose atliekose, apskaičiuotas naudojantis bendra atliekų kaloringumo verte (GJ per metus);
Ei – 	metinis importuojamos energijos kiekis, neskaitant Ew ir Ef (GJ per metus);
0,97 – 	veiksnys, kuriuo atsižvelgiama į energijos nuostolius dėl dugno pelenų ir spinduliavimo;
6.2 pagal formulę gauta energetinio naudingumo koeficiento vertė padauginama iš klimato pataisos koeficiento (KPK), kaip nurodyta toliau:
6.2.1. veikiančių įrenginių, kurių Taršos integruotos prevencijos ir kontrolės leidimų išdavimo, pakeitimo ir galiojimo panaikinimo taisyklių, patvirtintų Lietuvos Respublikos aplinkos ministro 2013 m. liepos 15 d. įsakymu Nr. D1-528 „Dėl Taršos integruotos prevencijos ir kontrolės leidimų išdavimo, pakeitimo ir galiojimo panaikinimo taisyklių patvirtinimo“, nustatyta tvarka Taršos integruotos prevencijos ir kontrolės leidimas ar Taršos leidimų išdavimo, pakeitimo ir galiojimo panaikinimo taisyklių, patvirtintų Lietuvos Respublikos aplinkos ministro 2014 m. kovo 6 d. įsakymu Nr. D1-259 „Dėl Taršos leidimų išdavimo, pakeitimo ir galiojimo panaikinimo taisyklių patvirtinimo“ (toliau – Taršos leidimų išdavimo, pakeitimo ir galiojimo panaikinimo taisyklės), nustatyta tvarka Taršos leidimas (toliau - Leidimas), išduotas iki 2015 m. rugsėjo 1 d., KPK:
KPK = 1, jei ŠDL >= 3 350
KPK = 1,25, jei ŠDL <= 2 150
KPK = – (0,25/1 200) × ŠDL + 1,698, kai 2 150 < ŠDL < 3 350;

6.2.2. įrenginių, kurių Leidimas išduotas po 2015 m. rugpjūčio 31 d., KPK ir 1 dalyje nurodytų įrenginių KPK, taikomas po 2029 m. gruodžio 31 d.:
KPK = 1, jei ŠDL >= 3 350
KPK = 1,12, jei ŠDL <= 2 150
KPK = – (0,12/1 200) × ŠDL + 1,335, kai 2 150 < ŠDL < 3 350;
6.2.3. pagal 6.2.1. ir 6.2.2. papunkčius gauta KPK vertė suapvalinama iki tūkstantųjų.
Šildymo dienolaipsnių (ŠDL) vertė – nepertraukiamo iki KPK skaičiavimo metų praėjusių 20 metų laikotarpio deginimo įrenginio geografinės vietovės metinių ŠDL verčių vidurkis. ŠDL vertė turėtų būti apskaičiuojama pagal šį Eurostato nustatytą metodą: ŠDL yra lygi (18 °C – Tvid) × d, jei Tvid yra mažesnė arba lygi 15 °C (šildymo slenkstis) ir lygi 0, jei Tvid yra didesnė kaip 15 °C; Tvid – vidutinė (Tmin + Tmax)/2 lauko oro temperatūra per d dienų laikotarpį. Skaičiuojamas kiekvienos dienos rezultatas (d = 1), sumuojant kalendorinio mėnesio rezultatus ir galiausiai – metų.“;
1.3 pakeičiu 12 priedo 8 punktą ir jį išdėstau taip:
„8. 2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL 2008 L 312, p. 3), su paskutiniais pakeitimais, padarytais 2015 m. liepos 10 d. Komisijos Direktyva (ES) 2015/1127 (OL 2015 L 184, p. 13).“;
1.4 pakeičiu 5 priedo 2 punkto lentelės 3 skiltį ir ją išdėstau taip:
„Atliekų pavojingumą lemiančios savybės pagal 2014 m. gruodžio 18 d. Komisijos reglamento (ES) Nr. 1357/2014, kuriuo pakeičiamas Europos Parlamento ir Tarybos direktyvos 2008/98/EB dėl atliekų ir panaikinančios kai kurias direktyvas III priedas (OL 2014 L 365, p. 89)*“. 
2.	Nustatau, kad šis įsakymas įsigalioja 2016 m. liepos 31 d.

